钦定古今图书集成/理学汇编/学行典/第258卷 > 庄周
## 钦定古今图书集成/理学汇编/学行典/第258卷 > 庄周

按《史记庄子传》：“庄子者，蒙人也，名周。周尝为蒙漆园
吏，与梁惠王、齐宣王同时。其学无所不窥，然其要本
归于《老子》之言。故其著书十馀万言，大抵率寓言也。
作《渔父》《盗跖》《胠箧》，以诋訿孔子之徒，以明老子之术。
畏《累虚》《亢桑子》之属，皆空语无事实。然善属书离辞，
指事类情，用剽剥儒、墨，虽当世宿学不能自解免也。”
其言洸洋自恣以适己，故自王公大人不能器之。楚
威王闻庄周贤，使使厚币迎之，许以为相。庄周笑谓
楚使者曰：“千金重利，卿相，尊位也。子独不见郊祭之
牺牛乎？养食之数岁，衣以文绣，以入太庙。当是之时，
虽欲为孤豚，岂可得乎？子亟去，无污我。我宁游戏污
渎之中自快，无为有国者所羁，终身不仕，以快吾志
焉。”

按《高士传》：“庄周者，宋之蒙人也。少学《老子》，为蒙县漆
园吏，遂遗世自放不仕，王公大人皆不得而器之。楚
威王使大夫以百金聘周，周方钓于濮水之上，持竿
不顾曰：‘吾闻楚有神龟，死二千岁矣，巾笥而藏之于
庙堂之上。此龟宁无为留骨而贵乎，宁王曳尾涂中
乎’？大夫曰：‘宁掉尾涂中耳’。庄子曰：‘往矣，吾方掉尾于
涂中’。”或又以千金之币，迎周为相，周曰：“子不见郊祭
之牺牛乎？”遂终身不仕。

按《庄子·外物篇》：“庄周家贫，故往贷粟于监河侯。监河
侯曰：‘诺。我将得邑金，将贷子三百金，可乎’？庄周忿然
作色曰：‘周昨来，有中道而呼者，周顾视车辙中，有鲋
鱼焉。周问之曰：‘鲋鱼来，子何为者耶’？对曰：‘吾东海之
波臣也，君岂有斗升之水而活我哉’？周曰：‘诺。我且南
游吴越之王，激西江之水而迎子，可乎’？鲋鱼忿然作’”
色曰：“吾失吾常，与吾无所处，吾得斗升之水然活耳。
君乃言此，曾不如索我于枯鱼之肆。”